સુરત રેપ એન્ડ મર્ડર કેસ: 35 હજારમાં માતા-પુત્રીને ખરીદ્યા હતાં
શુક્રવાર, ઑક્ટોબર 19 2018, 12:39 Hrs(IST)
નવગુજરાત સમય | Publish Date: Apr 21 2018 9:17AM
- છેલ્લા એક સપ્તાહથી આરોપીએ કિશોરીને ઘરમાં ગોંધી રાખી હતી. આરોપી સિગરેટના ડામ આપતો અને પટ્ટાથી ફટકારતા કિશોરી અશક્ત બની હતી, એક રાતે ગળુ દબાવતા કિશોરીનું મોત થયું.
અમદાવાદ ક્રાઇમ બ્રાન્ચને જાણવા મળ્યું છે કે, સૂત્રધાર હર્ષસાંઈએ છેલ્લા એક અઠવાડિયાથી કિશોરીને પોતાના ઘરમાં ગોંધી રાખી હતી અને પટ્ટાથી ફટકારતો અને સિગરેટના ડામ આપતો હતો. અનેક યાતનાઓથી અશક્ત બનેલી કિશોરીને ૫મી એપ્રિલે પણ હર્ષસાંઈએ ઘરમાં ખુબ મારી હતી અને ગળુ દબાવવા જતા કિશોરીનું મોત નિપજ્યું હતુ. પોલીસને એ પણ જાણવા મળ્યું છે કે, હર્ષસાંઈ જ કન્સ્ટ્રક્શન સાઈટ પર મજૂરી માટે માતા-પુત્રીને રાજસ્થાન અને એમ.પી.ની સરહદના એક ગામમાંથી 35 હજાર રૂપિયામાં ખરીદી લાવ્યો હતો. સૂત્રધાર હર્ષસાંઈના ભાઈ હરીસિંહે પોલીસ સમક્ષ કબૂલાત કરી છે કે, તેનો ભાઈ ત્રણ-ચાર મહિના પહેલા જ એક માતા-પુત્રીને સાઈટ પર મજૂરી કામ માટે લાવ્યો હતો.
સાઈટ પર નવા મજૂરને જોઈને હરીસિંહે તેનું નામ-ઠામ પુછતા હર્ષસાંઈને ભાઈ સાથે તકરાર પણ થઈ હતી. હરીસિંહે તેને ચેતવ્યો હતો કે સાઈટ પર અજાણ્યા લોકોને મજૂરી પર કામ માટે ના રાખીશ. બન્ને વચ્ચે આ મુદ્દે અનેકવાર તકરાર થયા બાદ ૨૦મી માર્ચે એક દિવસ ઓચિંતા જ સાઈટ પરથી મહિલા ગુમ થઈ ગઈ. તેની દીકરી એકલી હોય તે શું મજૂરી કરશે? તેવો પ્રશ્ન સર્જાયો. અંતે હર્ષસાંઈ આ બાળકીને પોતાના ભાડાના મકાન પર લઈ ગયો હતો. ત્યાં તેને યાતનાઓ આપ્યા બાદ હત્યા કરી હતી. પોલીસને જાણવા મળ્યું હતુ કે, હર્ષસાંઈએ બાળકીને ઘરે લઈ ગયા પછી તેના પર બળાત્કાર નથી કર્યો પરંતુ તે પહેલા તે અનેકવાર તેને પિંખતો રહ્યો હતો. બાળકીની લાશ મળ્યા પછી પોલીસ તપાસથી ગભરાઈ ગયો અને ૧૬મી તારીખે જ ઘરનો સરસામાન ભરીને પરિવાર સાથે વતન ગંગાપુર જતો રહ્યો હતો.
આરોપી હર્ષસિંહ ગુર્જર
- કારના દરવાજા પરની એસેસરી અને છત પર લાગેલી સિલ્વર સ્ટ્રીપે ભેદ ખોલ્યો
સુરત પોલીસ અને ક્રાઈમ બ્રાન્ચ ઉપરાંત અમદાવાદ, વડોદરા ક્રાઈમ બ્રાન્ચ મળી કુલ ૪૦૦ પોલીસકર્મીઓ આ ચર્ચાસ્પદ રેપ કેસના ભેદને ઉકેલવામાં કામે લાગ્યા હતા. દરમિયાન અમદાવાદ ક્રાઈમ બ્રાન્ચે ૫૪ સેકન્ડ માટે જે વાહનનો પ્રકાશ રોકાયો હતો અને તે વાહન જે દિશામાં ગયું હતુ તે રૂટના ૩૫૦ સીસીટીવી કેમેરાની તપાસ કરી હતી. જેમાં પહેલા કાળા રંગની કાર દેખાઈ. આ ફુટેજ FSL પાસે સ્પષ્ટ કરાવતા તે 'હેચબેક' સેગમેન્ટની કાર હોવાનું તથા દરવાજા પર લાગેલી એસેસરીમાં પાછળના દરવાજા પર લાગેલો એક કાળો પટ્ટો અને છત પર લાગેલી સિલ્વર સ્ટ્રીપના નિશાન પોલીસે મેળવ્યા હતા. આટલી માહિતી સાથે જે છેલ્લા કેમેરામાં કાર દેખાતી બંધ થઈ તે વિસ્તારમાં કારની તપાસ શરૂ કરાઈ અને ભેદ ઉકેલાયો હતો.
- 'તેરેભાઈને કાંડ કરી દિયા હૈ હમ જા રહે હૈ!'
હરીસિંહની પુછપરછમાં તેણે કબૂલાત કરી હતી કે, તે જે સોસાયટીમાં રહે છે તેમાં નીચેના મકાનમાં પોતે રહે છે અને મકાન ઉપર બનાવેલી ત્રણ અલગ અલગ રૂમ ભાડે આપેલી છે. જે પૈકી એકમાં અમરસિંહ અને રામનરેશ નામના બે ભાઈ રહેતા. જ્યારે એક રૂમમાં તેનો સગોભાઈ હર્ષસિંહ ગુર્જર પરિવાર સાથે રહેતો અને ત્રીજી રૂમમાં પોતાની જ સાઈટ પર કામ કરતા પાંચ-છ મજૂરો રહેતા હતા. હરીસિંહ પોતે ગત ૧થી ૯ તારીખ સુધી રાજસ્થાન હતો. આ દરમિયાન ૬ તારીખે ઉપરના માળે ભાડે રહેતા મજૂરોએ અમરસિંહને ફોન કરી તાત્કાલીક સુરત આવવા કહ્યું હતુ. હરીસિંહે કારણ પુછ્યું ત્યારે તેમણે ફોનમાં જ કહ્યું હતુ કે, 'તેરે ભાઈને કાંડ કરી દીયા હૈ, વો લડકી કો મારડાલા હૈ', મજૂરોએ ફોનમાં જ હરીસિંહને જણાવી દીધુ હતુ કે, હવે અમે અહીંયા નહીં રહીએ, અમે જઈએ છે. આ મજૂરોએ રાતે હર્ષસિંહ બાળકીને મારતો હતો ત્યારે બાળકીની મરણચિસો સાંભળી હતી.